Două noi penitenciare ar putea fi construite în România, anunţă Mediafax. Ministerul Justiţiei vrea două studii de prefezabilitate în acest sens. Un penitenciar ar urma să fie construit în comuna Berceni, judeţul Prahova, iar altul în oraşul Caracal, judeţul Olt. Capacitatea de cazare ar fi, în total, de 1.000 de locuri.

"Pentru asigurarea misiunii sistemului penitenciar ca serviciu public responsabil cu aplicarea regimului de detenţie şi cu asigurarea intervenţiei recuperative, în condiţii care garantează respectarea demnităţii umane, facilitând responsabilizarea şi reintegrarea în societate a persoanelor private de libertate şi contribuind la creşterea gradului de siguranţă a comunităţii şi menţinerea ordinii publice, considerăm că este oportună construirea a două penitenciare noi, cu o capacitate de cazare de 1.000 de locuri", conform proiectului de Hotărâre de Guvern lansat de Ministerul Justiţiei în dezbatere publică.

În acest context, Ministerul Justiţiei menţionează că, prin Hotărârea Guvernului numărul 196/2015, a fost aprobată suplimentarea bugetului instituţiei pentru anul 2015 cu două milioane de lei, pentru Administraţia Naţională a Penitenciarelor, din Fondul de rezervă bugetară la dispoziţia Guvernului.

"Potrivit dispoziţiilor art. 43 alin. (7) din Legea nr. 500/2002 privind finanţele publice, cu modificările şi completările ulterioare, prin excepţie de la regula generală în materie, în cazuri temeinic justificate, ordonatorii principali de credite pot efectua cheltuieli pentru achiziţionarea şi/sau elaborarea studiilor de fezabilitate şi a altor studii aferente obiectivelor de investiţii, cu aprobarea Guvernului. Astfel, prin prezenta Hotărâre a Guvernului se autorizează Ministerul Justiţiei, pentru Administraţia Naţională a Penitenciarelor, să efectueze cheltuieli pentru achiziţia a două studii de prefezabilitate destinate construirii a două penitenciare în Comuna Berceni, judeţul Prahova şi în Municipiul Caracal, judeţul Olt", se mai arată în proiectul de HG.